CELEX: 32022D1004
Language: sk
Date: 2022-06-17 00:00:00
Title: Vykonávacie rozhodnutie Rady (EÚ) 2022/1004 zo 17. júna 2022, ktorým sa Fínsku povoľuje uplatňovať zníženú sadzbu dane z elektriny dodávanej do určitých tepelných čerpadiel, elektrických kotlov a recirkulačných vodných čerpadiel v súlade s článkom 19 smernice 2003/96/ES

27.6.2022   
               
               
                  SK
               
               
                  Úradný vestník Európskej únie
               
               
                  L 168/84
               
            
         VYKONÁVACIE ROZHODNUTIE RADY (EÚ) 2022/1004
         zo 17. júna 2022,
         ktorým sa Fínsku povoľuje uplatňovať zníženú sadzbu dane z elektriny dodávanej do určitých tepelných čerpadiel, elektrických kotlov a recirkulačných vodných čerpadiel v súlade s článkom 19 smernice 2003/96/ES
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (1), a najmä na jej článok 19,
         so zreteľom na návrh Európskej komisie,
         keďže:
         
                     (1)
                  
                  
                     Listom zo 6. augusta 2021 Fínsko v súlade s postupom uvedeným v článku 19 smernice 2003/96/ES požiadalo o povolenie uplatňovať zníženú sadzbu dane z elektriny dodávanej do tepelných čerpadiel a elektrických kotlov, ktoré vyrábajú teplo pre sieť diaľkového vykurovania, tepelných čerpadiel s menovitým tepelným výkonom najmenej 0,5 MW, ktoré nie sú pripojené k sieti diaľkového vykurovania, a recirkulačných vodných čerpadiel v geotermálnych teplárňach. Fínske orgány poskytli doplňujúce informácie a vysvetlenia na podporu žiadosti 4. novembra 2021, 26. januára 2022 a 16. februára 2022.
                  
               
                     (2)
                  
                  
                     Cieľom Fínska je prostredníctvom plánovanej zníženej sadzby zvýšiť elektrifikáciu odvetvia koncovej spotreby vykurovania a podporiť výrobu tepla bez spaľovania s cieľom znížiť emisie. Očakáva sa, že zvýšené používanie elektricky poháňaných vykurovacích zariadení bude mať prínos pre životné prostredie a klímu.
                  
               
                     (3)
                  
                  
                     Tým, že sa Fínsku povolí, aby uplatňovalo zníženú sadzbu dane z elektriny dodávanej do tepelných čerpadiel a elektrických kotlov, ktoré vyrábajú teplo pre sieť diaľkového vykurovania, tepelných čerpadiel s menovitým tepelným výkonom najmenej 0,5 MW, ktoré nie sú pripojené k sieti diaľkového vykurovania, a do recirkulačných vodných čerpadiel v geotermálnych teplárňach, sa neprekročí rámec toho, čo je nevyhnutné na zvýšenie elektrifikácie odvetvia koncovej spotreby vykurovania. Takéto vykurovacie zariadenia podporujú zelenú transformáciu a znižujú využívanie výroby tepla založenej na spaľovaní palív. Tieto zariadenia ešte nie sú na trhu konkurencieschopné a uplatňovanie zníženej sadzby dane ako požaduje Fínsko by obmedzilo administratívnu záťaž. Toto opatrenie preto v období jeho uplatňovania pravdepodobne nepovedie k významnému narušeniu hospodárskej súťaže, a teda nebude mať nepriaznivý vplyv na riadne fungovanie vnútorného trhu.
                  
               
                     (4)
                  
                  
                     V súlade s článkom 19 ods. 2 smernice 2003/96/ES musí byť každé povolenie udelené podľa článku 19 ods. 1 uvedenej smernice prísne časovo obmedzené. S cieľom zabezpečiť, aby bolo obdobie platnosti povolenia dostatočne dlhé na to, aby sa príslušné hospodárske subjekty neodradili od uskutočňovania potrebných investícií, je vhodné povolenie udeliť od 1. januára 2022 do 31. decembra 2027. V záujme toho, aby sa nenarušil budúci všeobecný vývoj existujúceho právneho rámca, je však vhodné stanoviť, že ak by Rada, konajúc na základe článku 113 alebo akéhokoľvek iného príslušného ustanovenia Zmluvy o fungovaní Európskej únie, zaviedla zmenený všeobecný systém zdaňovania energetických výrobkov a elektriny, ktorému by toto povolenie nebolo prispôsobené, toto povolenie by sa malo prestať uplatňovať dňom nadobudnutia platnosti takéhoto zmeneného všeobecného systému.
                  
               
                     (5)
                  
                  
                     S cieľom umožniť prevádzkovateľom zariadení pokračovať v presadzovaní tepelných čerpadiel a elektrických kotlov, ktoré vyrábajú teplo pre sieť diaľkového vykurovania, tepelných čerpadiel s menovitým tepelným výkonom najmenej 0,5 MW, ktoré nie sú pripojené k sieti diaľkového vykurovania, a recirkulačných vodných čerpadiel v geotermálnych teplárňach, by sa malo zabezpečiť, aby Fínsko mohlo uplatňovať požadovanú daňovú úľavu s účinnosťou od 1. januára 2022. Tím, že sa stanoví uplatňovanie od dátumu pred nadobudnutím účinnosti tohto povolenia, sa rešpektujú oprávnené očakávania hospodárskych subjektov, pretože povolenie nezasahuje do ich práv a povinností.
                  
               
                     (6)
                  
                  
                     Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
                  
               PRIJALA TOTO ROZHODNUTIE:
         
            Článok 1
            Za predpokladu, že sa dodrží minimálna úroveň zdaňovania uvedená v článku 10 smernice 2003/96/ES, ako sa stanovuje pre používanie na podnikateľské účely podľa tabuľky C v prílohe I k uvedenej smernici, Fínsku sa povoľuje uplatňovať zníženú sadzbu dane z elektriny dodávanej do ktoréhokoľvek z týchto zariadení:
            
                        a)
                     
                     
                        tepelných čerpadiel a elektrických kotlov, ktoré vyrábajú teplo pre sieť diaľkového vykurovania;
                     
                  
                        b)
                     
                     
                        tepelných čerpadiel s menovitým tepelným výkonom najmenej 0,5 MW, ktoré nie sú pripojené k sieti diaľkového vykurovania;
                     
                  
                        c)
                     
                     
                        recirkulačných vodných čerpadiel v geotermálnych teplárňach.
                     
                  
         
            Článok 2
            Toto rozhodnutie sa uplatňuje od 1. januára 2022 do 31. decembra 2027.
            Pokiaľ by však Rada, konajúc na základe článku 113 alebo akéhokoľvek iného príslušného ustanovenia Zmluvy o fungovaní Európskej únie, zaviedla zmenený všeobecný systém zdaňovania energetických výrobkov a elektriny, ktorému by povolenie udelené v článku 1 tohto rozhodnutia nebolo prispôsobené, toto rozhodnutie sa prestane uplatňovať dňom začatia uplatňovania takéhoto zmeneného všeobecného systému.
         
         
            Článok 3
            Toto rozhodnutie je určené Fínskej republike.
         
         
            V Luxemburgu 17. júna 2022
            
               
                  Za Radu
               
               
                  predseda
               
               B. LE MAIRE
            
         
         
            (1)  Ú. v. EÚ L 283, 31.10.2003, s. 51.